CELEX: 32018D1663
Language: bg
Date: 2018-11-06 00:00:00
Title: Решение (ЕС) 2018/1663 на Съвета от 6 ноември 2018 година относно позицията, която трябва да се заеме от името на Европейския съюз в рамките на Европейския комитет за изготвяне на стандарти за вътрешното корабоплаване и на Централната комисия за корабоплаване по река Рейн във връзка с приемането на европейски стандарти за професионалните квалификации за корабоплаването по вътрешните водни пътища

8.11.2018   
               
               
                  BG
               
               
                  Официален вестник на Европейския съюз
               
               
                  L 278/20
               
            
         РЕШЕНИЕ (ЕС) 2018/1663 НА СЪВЕТА
         от 6 ноември 2018 година
         относно позицията, която трябва да се заеме от името на Европейския съюз в рамките на Европейския комитет за изготвяне на стандарти за вътрешното корабоплаване и на Централната комисия за корабоплаване по река Рейн във връзка с приемането на европейски стандарти за професионалните квалификации за корабоплаването по вътрешните водни пътища
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 91, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Ревизираната конвенция за корабоплаването по река Рейн (наричана по-долу „конвенцията“) влезе в сила на 14 април 1967 г.
                  
               
                     (2)
                  
                  
                     В съответствие с член 46 от конвенцията Централната комисия за корабоплаване по река Рейн (ЦККР) може да приема резолюции, които са обвързващи за нейните членове.
                  
               
                     (3)
                  
                  
                     Европейският комитет за изготвяне на стандарти за вътрешното корабоплаване (CESNI) е създаден на 3 юни 2015 г. в рамките на ЦККР, за да разработва технически стандарти за вътрешните водни пътища в различни области, по-специално по отношение на плавателните съдове, информационните технологии и екипажите.
                  
               
                     (4)
                  
                  
                     На заседанието си на 8 ноември 2018 г. CESNI ще приеме европейски стандарти за професионалните квалификации за корабоплаването по вътрешните водни пътища (наричани по-долу „стандартите за професионалните квалификации“). На пленарно заседание на ЦККР вероятно ще бъде приета резолюция, която ще включи тези стандарти в правилата за навигационния персонал по река Рейн.
                  
               
                     (5)
                  
                  
                     Целесъобразно е да се определи позицията, която да бъде заета от името на Съюза в рамките на CESNI и ЦККР, тъй като стандартите за професионалните квалификации решително ще повлияят върху съдържанието на правото на Съюза, а именно Директива (ЕС) 2017/2397 на Европейския парламент и на Съвета (1), и ще имат правно действие съгласно правилата, уреждащи дейността на ЦККР, когато ЦККР приеме тези стандарти.
                  
               
                     (6)
                  
                  
                     Важно е техническите изисквания за членовете на екипажа да бъдат хармонизирани във възможно най-голяма степен в различните европейски правни режими, за да се улесни мобилността и да се осигури безопасността на корабоплаването, както и опазването на човешкия живот и околната среда. По-специално на държавите членки, които са и членки на ЦККР, следва да бъдат оправомощени да подкрепят решения за хармонизиране на правилата на ЦККР с правилата, прилагани в Съюза.
                  
               
                     (7)
                  
                  
                     Стандартите за професионалните квалификации, разработени от CESNI, осигуряват минимално необходимите хармонизирани европейски стандарти и включват стандарти за компетентността, стандарти за практическите изпити, стандарти за здравословната годност и стандарти за одобряването на тренажори.
                  
               
                     (8)
                  
                  
                     Считано от 18 януари 2022 г., член 32 от Директива (ЕС) 2017/2397 препраща пряко към стандартите, утвърдени от CESNI, като към стандарти за професионалните квалификации. На Комисията е предоставено правомощието да включи целия текст на тези стандарти в делегирани актове, да въвежда или актуализира съответните препратки и да определя началната дата на прилагане.
                  
               
                     (9)
                  
                  
                     Позицията на Съюза следва да бъде изразена от държавите членки, които са членове на CESNI и ЦККР, като действат съвместно,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Позицията, която трябва да се заеме от името на Съюза в рамките на Европейския комитет за изготвяне на стандарти за вътрешното корабоплаване (CESNI) на 8 ноември 2018 г., е да се изрази съгласие с приемането на европейските стандарти за професионалните квалификации за корабоплаването по вътрешните водни пътища (справочни номера cesni (18)_29 до cesni (18)_42).
            
            
               2.   Позицията, която трябва да се заеме от името на Съюза на пленарното заседание на Централната комисия за корабоплаване по река Рейн (ЦККР), на което се взема решението за европейските стандарти за професионалните квалификации за корабоплаването по вътрешните водни пътища (справочни номера cesni (18)_29 до cesni (18)_42), е да се подкрепят всички предложения, които привеждат в съответствие изискванията на регламентите за навигационния персонал по река Рейн с тези на европейските стандарти за професионалните квалификации за корабоплаването по вътрешните водни пътища.
            
         
         
            Член 2
            
               1.   Позицията на Съюза, изложена в член 1, параграф 1, се изразява от държавите — членки, които са членове на CESNI, като действат съвместно.
            
            
               2.   Позицията на Съюза, изложена в член 1, параграф 2, се изразява от държавите — членки, които са членове на ЦККР, като действат съвместно.
            
         
         
            Член 3
            Незначителни технически промени в позициите, изложени в член 1, могат да се договарят, без да е необходимо допълнително решение на Съвета.
         
         
            Член 4
            Настоящото решение влиза в сила в деня на приемането му.
         
         
            Съставено в Брюксел на 6 ноември 2018 година.
            
               
                  За Съвета
               
               
                  Председател
               
               H. LÖGER
            
         
         
            (1)  Директива (ЕС) 2017/2397 на Европейския парламент и на Съвета от 12 декември 2017 г. относно признаването на професионалните квалификации за вътрешното корабоплаване и за отмяна на директиви 91/672/ЕИО и 96/50/ЕО на Съвета (ОВ L 345, 27.12.2017 г., стр. 53).